จัดสรรโบนัสอย่างไรดี
ปูกะตอย : สวัสดีปีใหม่จ้า
4 ม.ค. 2556

ปูกะตอย : สวัสดีปีใหม่จ้า
โนฮาว : สวัสดีปีใหม่ เช่นกันครับ ขอให้มีความสุข ความเจริญพอร์ตลงทุนมีกำไรเยอะๆ นะ
ปูกะตอย : ขอบใจจ้า
โนฮาว : ปีที่แล้วได้โบนัสเยอะละสิ ยิ้มหน้าบานเชียว
ปูกะตอย : พอควร แต่ตอนนี้ยังไม่ได้ใช้เลย กะว่าจะเอาไปลงทุนทั้งหมดเลย
โนฮาว : ว้าว ดูดีจังเลย แต่ก็ควรจะจัดสรรโบนัสบ้างนะ
ปูกะตอย : จัดยังงัย ไหนลองว่ามาสิ
โนฮาว : พอดีไปอ่านเจอที่ฝ่ายวางแผนและให้คำปรึกษาการเงินส่วนบุคคล แบงก์กสิกรไทย แนะนำการจัดสรรโบนัสให้มีประสิทธิภาพ อย่างแรกเลยก็ให้ปลดล็อกการเงิน หมายถึง ถ้าได้โบนัสมา ก็นำไปลดหนี้ระยะสั้นที่มีอยู่ เพื่อช่วยลดค่าใช้จ่ายจากดอกเบี้ย อย่างหนี้บัตรเครดิต บัตรกดเงินสด จากนั้นก็นำไปลดหนี้ระยะยาว ด้วยการโปะหนี้กู้บ้านที่มีอยู่ เพื่อลดภาระค่าใช้จ่ายด้านดอกเบี้ยและระยะเวลาการผ่อนลง 
ปูกะตอย : จริงสิ เราก็มีหนี้บัตรเครดิตอยู่นี่ แต่นิดเดียวเองน่ะ
โนฮาว : จากนั้นก็นำไปออม คือ นอกจากนำโบนัสเก็บสะสมแล้ว ก็ควรออมไว้เป็นสภาพคล่องด้วย และสำรองไว้สำหรับค่าใช้จ่ายกรณีเกิดเหตุการณ์แบบฉุกเฉิน ก็จะไปถอนมาใช้ได้ทันเวลา
ปูกะตอย : ต่อเลยจ้า
โนฮาว : เป็นเรื่องการจัดสรรเงินลงทุน ถือเป็นการเปิดโอกาสให้เงินงอกเงยขึ้นในอนาคต โดยกระจายเงินลงทุนไปยังตราสารทางการเงินที่มีความเสี่ยงต่ำเพื่อความปลอดภัย อย่างเช่น พันธบัตร หุ้นกู้ ตราสารหนี้ระยะสั้น แล้วเพิ่มตราสารทางการเงินที่มีความเสี่ยงสูง ทั้งกองทุนผสม หุ้น ทองคำ เพื่อหาผลตอบแทนที่สูงกว่าเงินเฟ้อ แล้วก็อย่าลืมซื้อกองทุน LTF และ RMF ด้วยนะครับ 
ปูกะตอย : ไม่เหลือให้เที่ยวเลยอ่ะ
โนฮาว : ต้องเหลือสิ เพราะทำงานมาทั้งปี พอได้โบนัสมาเราก็ต้องให้รางวัลกับชีวิตด้วย ก็ต้องกันเงินไว้สำหรับความฝันและความสุขของตัวเอง อย่างเช่น ไปท่องเที่ยวต่างประเทศที่ฝันว่าอยากจะไปสักครั้งในชีวิต หรือซื้อของขวัญให้ตัวเองสักชิ้น และอย่าลืมซื้อของขวัญให้คนที่คุณรักด้วย
ปูกะตอย : เอ่อใช่ ลืมนึกถึงของขวัญไปเลย
โนฮาว : เห็นมั้ย ถ้าเราจัดสรรโบนัสให้ดีๆ เราก็จะได้ทุกอย่างที่เราวางแผนเอาไว้
ปูกะตอย : ดีจัง งั้นขอตัวไปดูโบนัสอีกทีนะว่าได้เท่าไหร่ แล้วจะทำตาม บ๊าย บาย